  Анжелика Тихонова корреспондент 18-тӥ толшорысен Удмуртиын коронавируслэсь вакцинаез трос калыклы пуктылон кутскиз. Со сярысь улосвылысь тазалыкез утёнъя министерстволэн пресс-службаез ивортӥз. Прививка басьтыны гожтӥськыны кык амалэн луэ: - уж сётӥсь пыр. Та учырын кивалтӥсь вакцина пуктыны мылкыд карись ужасьёсыныз лыдмет кылдытэ но сое телефон пыр Удмуртиысь тазалыкез утёнъя министерстволэн Вакцинопрофилактикая центраз келя: 8 (3412) 57-07-60 (ватсаса 1); - ас коже. Прививка пуктыны котькуд мылкыд карись Госуслуги портал пыр гожтӥськыны быгатэ. Со сяна, 8-800-100-24-47 яке 122 номеръёсъя колл-центре жингыртыса яке улон интыя поликлиникае вазиськыса куриськон кельтыны луэ. Вакцинаез арняяз кык пол пуктылозы – вирнуналъёсы уж сётӥсь пыр лыктӥсь группаослы, нош кӧснуналъёсы – вань мылкыд карисьёслы. Сьӧре одно ик паспорт, эм полис но СНИЛС кутоно. Прививкаез уг яра пуктыны быдэ вуымтэослы, секытэн но нонтӥсь нылкышноослы, секыт аллергиен муртъёслы, вакциналэсь компонентъёссэ зол шӧдӥсьёслы, паласькись висёнъёсын висисьёслы но хронической висёнъёссын курадӟисьёслы (лек вакытазы). Озьы ик вакцинаез берло 3-6 толэзе коронавирусэн висем муртъёслы пуктыны уг ӵекто. Но коронавируслы антителоослэн титрзы 10-лэсь ӧжыт ке, прививкалы пумит показаниос ӧвӧл. Удмуртиын прививка пуктон пунктъёслэн лыдметэнызы элькунысь тазалыкез утёнъя министерстволэн  тодматскыны луэ.  Тегъёс: Тазалык Ижкар Удмуртия коронавирус тазалыкезутён прививка  